হারুন (নবি)
হারোণ বা অ্যারন (হিব্রু ভাষায়: אַהֲרֹן‎ ′Ahărōn; আরবি: هارون, প্রতিবর্ণীকৃত: Hārūn, প্রাচীন গ্রিক: Ἀαρών), যিনি যাজক হারোণ (אֵהֲרֹן הֵכֹּהֵן‬) বা লেবীয় হারোণ (אַהֲרֹן הַלֵּוִי‬) নামেও পরিচিত, ছিলেন অব্রাহামীয় ধর্মসমূহের একজন ভাববাদী বা নবী, মহাযাজক এবং মোশির বড় ভাই। তার ভাই মোশির পাশাপাশি হারোণ সংক্রান্ত তথ্য কেবল বাইবেল ও কোরআনের মতো ধর্মগ্রন্থ থেকে প্রাপ্ত। ইসলামে তিনি হারুন হিসেবে পরিচিত এবং তাঁকে মুসার কনিষ্ঠ ভ্রাতা হিসাবে বর্ণনা করা হয়েছে। কোরআনে তাঁকে নবী হিসাবে উল্লেখ করা হয়েছে। মোশির মতো হারোণ মিসর দেশের রাজপ্রাসাদে বেড়ে ওঠেননি। মোশি যখন ফরৌণের সাথে বিবাদে জড়িয়ে পড়েন তখন হারোণ তার মুখপাত্র হিসাবে দায়িত্ব পালন করেছিলেন। তোরাহ গ্রন্থের মাধ্যমে ঈশ্বর হারোণ এবং তার সকল পুরুষ বংশধরদের নবী হিসাবে ঘোষণা করেন। সেই সাথে হারোণ ইস্রায়েলীয় জাতির প্রথম মহাযাজক হিসাবে নিযুক্ত হন। ইস্রায়েলীয়রা উত্তর যর্দন নদী পার হবার পূর্বেই হারোণ মারা যান। তাঁকে ইদোম দেশের সীমার নিকটস্থ হোর পর্বতে সমাহিত করা হয়। অন্য সূত্র অনুসারে তিনি মোষেরোতে মারা যান বলে জানা যায়। বাইবেলের নূতন নিয়মেও হারোণের উল্লেখ রয়েছে।